Leer om gesonde grense te stel - WelstandWelstand
Tuis / Advies / Leer om gesonde grense te stel
Om gesonde grense te hê, beteken jy weet en verstaan wat jou beperkinge is ─ iets wat noodsaaklik is vir gesonde verhoudings en ʼn gesonde lewe. Dit laat jou toe om ander mense, sowel as jouself, met respek en liefde te hanteer. Kenners sê ongesonde grense het verreikende gevolge vir jou menswees en selfs jou gesondheid. Dit plaas meer stres op jou en stres affekteer baie aspekte van jou lewe. Ongelukkig weet baie mense nie hoe om grense te stel nie, sê dr. Dana Gionta op die webwerf https://psychcentral.com.
Sy sê dat vrese, skuldgevoelens en selfverwyt groot slaggate is by die stel van grense, maar as jy selfrespek het, is dit belangrik om dit in te stel.
Het jy gesonde grense in jou lewe?
Jy sê nee sonder skuldgevoelens.
Jy vra vir dit wat jy wil hê of nodig het.
Jy versorg jouself en weet hoe belangrik jou gesondheid is.
Jy sê ja net omdat jy regtig wil – nie omdat jy verplig voel of om ander mense gelukkig te hou nie.
Jy weet wat jou waardes is en jy tree vanuit jou eie waardestel en geloof op.
Jy voel veilig genoeg in jou verhoudings om moeilike emosies uit te druk.
Jy werk aan jou eie doelwitte en drome en is dus nie net deel van ander mense se drome nie.
Jy word deur die mense in jou verhoudings as ʼn gelyke behandel.
Jy voel vir jou eie geluk verantwoordelik en nie vir ander mense s’n nie.
Jy weet wie jy is, wat jy glo en waarvan jy hou.
Bou en onderhou beter grense soos volg:
Wees bewus van jou beperkinge. Identifiseer jou fisiese, emosionele, geestelike en spirituele perke. Oorweeg watter dinge jy kan toelaat en aanvaar en watter dinge jou ongemaklik en gestres laat voel. Gevoelens soos ongemak en spanning help ons om te bepaal wat ons grense is.
Wees ingestel op jou gevoelens. Ongemak en ʼn gevoel van wrokkigheid is aanduidings dat ons nie ons eie grense in ag neem nie. Wrokkigheid kom te voorskyn wanneer jy voel jy word misbruik of nie genoeg waardeer nie. “Wanneer iemand se optrede jou ongemaklik laat voel, beteken dit gewoonlik dat daardie persoon jou grense oortree,” sê Gionta.
Wees reguit. Terwyl dit met sommige mense nie nodig sal wees nie, is daar diegene wie se persoonlikheid of kulturele agtergrond soveel van joune verskil dat jy reguit sal moet wees om die boodskap oor te dra.
Gee jouself toestemming. Vrees, skuldgevoelens en selftwyfel is groot potensiële slaggate. Ons vrees dalk die ander persoon se reaksie indien ons aandring op die eerbiediging van ons grense. Baie mense glo dat hulle daartoe in staat moet wees om enige situasie te hanteer, of ja moet sê omdat dit van hulle vereis word ─ selfs al voel hulle gedreineer of misbruik. Ander twyfel weer of hulle verdien om in die eerste plek grense te hê. Grense is nie net ʼn teken van ʼn gesonde verhouding nie, dis ook ʼn teken dat jy jouself respekteer. Gee jouself dus die toestemming om grense te stel en werk daaraan om dit in stand te hou.
Beoefen selfbewustheid. Grense gaan daaroor dat jy in voeling kom met jou gevoelens en daardie gevoelens eer. As jy agterkom dat jy sukkel om jou grense in plek te hou, sê Gionta jy moet jouself afvra wat verander het? Dink dan oor jou opsies: “Wat gaan ek doen omtrent die situasie? Waaroor het ek beheer? “
Oorweeg jou verlede en jou hede. Jou opvoeding tesame met jou rol in die gesin kan stuikelblokke wees wanneer jy gesonde grense wil stel en in stand hou.
Maak selfversorging ʼn prioriteit. Dit behels dat jy jouself toestemming moet gee om jouself eerste te stel. Dit versterk ons behoefte en motivering om grense te stel. Erken die belangrikheid van jou gevoelens en respekteer dit. Om jouself eerste te stel beteken nie jy is selfsugtig nie. Inteendeel, dit gee jou die energie, gemoedsrus en positiewe vooruitsigte om meer teenwoordig en dáár te wees vir ander. As jy self op ʼn beter plek is, kan jy ʼn beter vrou, ma, dogter, of vriendin vir ander wees.
Wees selfgeldend. Dis nie net genoeg om grense te stel nie – dit moet ook gehandhaaf word. Onthou dat ander nie jou gedagtes kan lees nie. Daarom is dit belangrik om dit op ʼn mooi manier aan ʼn persoon te kommunikeer indien hy of sy ʼn grens oorsteek.
Begin klein. Soos met enige nuwe vaardigheid neem dit tyd en oefening om jou grense op ʼn selfgeldende manier oor te dra. Gionta stel voor dat jy met iets begin wat jou nie bedreig laat voel nie en dit dan uitbrei na groter, meer uitdagende grense. Bou só voort op jou sukses.
“Dit vereis moed, oefening en ondersteuning om grense te stel,” sê Gionta. Dis egter ʼn noodsaaklike vaardigheid wat jy kan en móét bemeester ter wille van jou eie geestesgesondheid en welsyn.